钦定古今图书集成/明伦汇编/家范典/第084卷 > 《内子遗槀序》元·傅若金
## 钦定古今图书集成/明伦汇编/家范典/第084卷 > 《内子遗槀序》元·傅若金

故妻孙氏，蕙兰早失母，父周卿先生以《孝经》《女诫》教
之，诗固未之学也。因其弟受唐诗家法，取而读之，得
其音格，辄能为近体五七言，语皆闲雅可诵，非苟学
所能至者，然不多为，又恒毁其槀。家人或窃收之，则
曰：“偶适情耳。女子当治织纴组𬘓，以致其孝敬，辞翰
非所事也。”既卒，家人哭而称之。因出其槀得若干首，
特为编集成帙，序而藏之，题曰《绿窗遗槀》。其未成章
者云：“露下庭梧叶，风吹月桂花。登楼闻过雁，开户见
栖鸦。绣帘当雪卷，银烛背风然。雪晴山显翠，风暖水
生纹。萱草当阶绿，樱桃落地红。芍药开时病，荼蘼落
处愁。玉钗簪末利，罗扇绣芙蓉。窗前垂柳分春色，镜
里幽兰对晓妆。花间影过那知燕，柳外声来不见莺。
慈亲教婢回金剪，骄妹嗔人夺绣鍼。妆成宝镜杨花
过，行出珠帘燕子归。自倾瓮里春泉水，亲灌阶前石
竹花。海棠带雨胭脂重，杨柳凝烟翡翠浓。”残膏賸馥，
犹有馀妍。汝砺深惜其才，每见于《悼亡》诸作，缠绵凄
恻，有足悲者，故为表而出之，以传于世。